Predkladacia správa

Ministerstvo pôdohospodárstva a rozvoja vidieka Slovenskej republiky vypracovalo návrh nariadenia vlády o poskytovaní pomoci na podporu zlepšenia podmienok pri produkcii a obchodovaní s včelími produktmi podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z., ako iniciatívny návrh. V záujme prehľadnosti a zrozumiteľnosti právnej úpravy predkladateľ pristúpil k vydaniu nového nariadenia vlády Slovenskej republiky, nakoľko prichádza k zmenám väčšieho rozsahu voči pôvodnému nariadeniu vlády Slovenskej republiky č. 31/2011 Z. z. o poskytovaní pomoci na podporu zlepšenia podmienok pri produkcii a obchodovaní s včelími produktmi.
Návrh nariadenia vlády predovšetkým špecifikuje druhy pomoci v sektore včelárstva v rámci opatrení „spoločnej organizácie poľnohospodárskych trhov“ ustanovených v čl. 55 až 57 nariadenia Európskeho parlamentu a Rady (EÚ) č. 1308/2013. Do 31. decembra 2013 túto oblasť upravovali čl. 105 až 110 nariadenia Rady (ES) č. 1234/2007. Keďže Národný program stabilizácie a rozvoja slovenského včelárstva bol vypracovaný a schválený v zmysle čl. 109 a čl. 105 ods. 1 nariadenia Rady (ES) č. 1234/2007 na obdobie podporných rokov 2013/2014 až 2015/2016, podľa čl. 231 ods. 2 nariadenia Európskeho parlamentu a Rady (EÚ) č. 1308/2013 sa stále spravuje čl. 105 až 110 nariadenia Rady (ES) č. 1234/2007. Z uvedených dôvodov návrh nariadenia vlády neupravuje znenie opatrení vykonávaných nariadením vlády Slovenskej republiky č. 31/2011 Z. z. v súlade so znením opatrení ustanoveným v čl. 55 ods. 4 nariadenia Európskeho parlamentu a Rady (EÚ) č. 1308/2013, ani nezavádza nové opatrenia, nakoľko ich bude možné zahrnúť do programu pre sektor včelárstva vypracovaného najskôr na roky 2016/2019.
Účelom návrhu nariadenia vlády je ustanoviť také formy pomoci v rámci každého opatrenia, ktoré čo možno najlepšie zodpovedajú reálnym potrebám slovenských včelárov. Nastáva čiastočný návrat k princípom poskytovania pomoci zakotveným v nariadení vlády Slovenskej republiky č. 422/2007 Z. z., ktorým sa ustanovujú podmienky na poskytnutie podpory pri vykonávaní opatrení na zlepšenie podmienok pre produkciu a obchodovanie 
s včelími produktmi v znení nariadenia vlády Slovenskej republiky č. 340/2009 Z. z. v rozsahu, v ktorom umožňovali efektívnejšie čerpanie dostupných prostriedkov. Konkretizáciou nákladov oprávnených na refundáciu bude návrh nariadenia vlády predchádzať prípadným nejasnostiam pri posudzovaní budúcich žiadostí o vyplatenie pomoci. Zároveň dochádza k zjednoteniu procesu prerozdeľovania finančných prostriedkov konečným prijímateľom pomoci v rámci včelárskych združení. Návrh nariadenia vlády rozširuje vzdelávacie aktivity v rámci opatrenia technickej pomoci a umožňuje poskytovať pomoc odborným školám vyučujúcim predmet včelárstvo. Nosnou myšlienkou je rozšíriť rady včelárov o nových, predovšetkým mladých ľudí.
Prostredníctvom týchto čiastkových cieľov by sa mali zlepšiť celkové podmienky 
pre rozvoj včelárstva, výrobu včelích produktov, a tým pádom aj kvalita slovenských potravín a životného prostredia.
Návrh nariadenia vlády nie je potrebné zasielať do vnútrokomunitárneho pripomienkového konania.
Navrhovaný dátum účinnosť je určený tak, aby zodpovedal termínom na podávanie žiadostí podľa nariadenia vlády.
Návrh nariadenia vlády nebude mať vplyv na podnikateľské prostredie, životné prostredie a informatizáciu spoločnosti a ani sociálne vplyvy. Návrh nariadenia vlády bude mať negatívny vplyv na rozpočet verejnej správy. Finančné prostriedky na poskytovanie pomoci sa zabezpečia v rámci schválených limitov výdavkov kapitoly Ministerstva pôdohospodárstva a rozvoja vidieka SR na príslušný rozpočtový rok, bez zvýšených požiadaviek na prostriedky štátneho rozpočtu.
Návrh nariadenia vlády Slovenskej republiky je v súlade s Ústavou Slovenskej republiky, zákonmi, ostatnými všeobecne záväznými právnymi predpismi ako aj medzinárodnými zmluvami, ktorými je Slovenská republika viazaná.
Návrh bol premetom pripomienkového konania, ktorého výsledky sú uvedené vo vyhodnotení pripomienkového konania. Na rokovanie Legislatívnej rady vlády Slovenskej republiky sa návrh predkladá bez rozporov.